《和野堂惠老中秋月蚀韵》
宋代·袁说友

一年清绝中秋时，仰天高欲攀桂枝。
乾坤熔入玉奁鉴，万象一扫光芒垂。
今年不见今宵月，有物噉之倾且仄。
惜哉至此狼狈凶，空效玉川歌月蚀。
一杯相嘱三更夜，安得飞来明月借。
明年应解胜今年，莫使诗人愁笔下。
吁嗟今夕知何夕，且对孤灯照窗隙。
夜阑搔首独翻书，且喜灯前双眼碧。

作者简介：（1140—1204）建宁建安人，流寓湖州，字起严，号东塘居士。孝宗隆兴元年进士。授溧阳主簿。历知池州、衢州、平江府，入为吏部尚书兼侍读。宁宗嘉泰三年，同知枢密院，进参知政事。罢以资政殿学士知镇江府。奉祠致仕。学问淹博，其疏奏多切时弊，诗文格调清新。任四川安抚使时，尝命属官辑蜀中诗文为《成都文类》。有《东塘集》。